**Pescarii**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Obosită de-ntuneric noaptea vie zori adună

Trupul verii se îmbracă cu fiori de vânt nebun,

Printre diguri colţi de barcă muşcă razele de lună

Apa mării se deşteaptă printre bancuri de barbun.

Ies pescarii pline de mreje din barăcile bătrâne

Şi pornesc pe drum de ape doar speranţe-n grai ducând

Bătături le cresc în palme de la ramele hapsâne,

Ca nişte fantome oarbe trag de plase nori mâncând.

Răsăritul îi sărută cu bujori de foc pe frunte

Prin tăcerea amorţită pescăruşi îi urmăresc,

Valuri mari şi săltăreţe având pletele cărunte

Le trimit stropi de mânie şi-n destin îi întăresc.

Trag la rame cu ardoare zi de zi pentru o pâine

Mai franzelă sau mai neagră după cheful lui Neptun

Truda lor neobosită prin hachiţele marine

Le aduce demnitate şi borş magic la ceaun.